| **Žydrūnas Savickas (1975)** |
| --- |
|  |
| Gimė | 1975 m. liepos 15 d. (48 metai)Biržai |
| Tėvai | Antanas Savickas ir Vida Savickienė |
|  |
| Veikla | galiūnas, politinis bei visuomenės veikėjas |
|  |
| Alma mater | 1997 m. Lietuvos kūno kultūros institutas |
|  |
|  **Vikiteka** | Žydrūnas Savickas (1975) |

Žydrūnas Savickas, 2007-10-07
**Žydrūnas Savickas** (slap. - Big Z , g. 1975 m. liepos 15 d. Biržuose) – Lietuvos sportininkas galiūnas, tituluojamas stipriausiu pasaulio žmogumi, Vilniaus miesto savivaldybės politinis bei visuomenės veikėjas, UAB „Savicko sporto klubo" direktorius.

Biografija
----------

Gimė 1975 m. liepos 15 d. Biržų gimdymo namuose. Antano ir Vidos Savickų šeimoje yra antras vaikas, turi seserį Laimą. 
Iš pradžių mokėsi Biržų Aušros vidurinėje mokykloje, vėliau perėjo ir baigė Biržų Atžalyno vidurinę mokyklą,  1997 m. Kauno kūno kultūros institutą, sporto pedagogas. 1997–2001 m. UAB „Tyla" vadybininkas. 2001–2004 m. Biržų sporto mokyklos treneris. 2006–2007 m. Lietuvos galiūnų federacijos direktorius. Nuo 2006 m. Vilniaus galiūnų federacijos prezidentas. Nuo 2008 m. UAB „Savicko sporto klubas" direktorius; UAB „Savickas INT" direktorius.

2006–2010 m. Liberalų ir centro sąjungos narys. 2010 m. visuomeninio judėjimo „TAIP" (Tėvynės atgimimas ir perspektyva) narys. 2011 m. su *Artūro Zuoko ir Vilniaus koalicija* – Vilniaus miesto savivaldybės tarybos narys. Nuo 2015 m. iki 2018 m. Lietuvos Respublikos Liberalų Sajūdžio narys. Kandidatas 2016 m. Seimo rinkimuose Naujosios Vilnios vienmandatėje apygardoje.

2010 m. liepos 24 d. susituokė su žmona Jurgita.. Pora vengė viešinti asmeninį gyvenimą. 2020 m. Žydrūnas Savickas patvirtino, kad su žmona nebegyvena jau kelerius metus, tačiau pora oficialiai nėra išsiskyrusi.

Socialiniai tinklai
-------------------

Savo gyvenimo bei sporto akimirkomis Žydrūnas Savickas aktyviai dalinasi socialiniuose tinkluose. Youtube kanalo paskyros turinį, kuriame sportininkas dalinasi treniruočių, varžybų akimirkomis, pratimais, asmeninio gyvenimo momentais, prenumeruoja beveik 38 tūkstančiai žmonių. Facebook paskyroje galiūną seka virš 228 tūkstančių gerbėjų. Instagram paskyrą, kurioje šiuo metu turi 476 tūkstančius sekėjų, kurių didžioji dauguma kilusi iš JAV, Jungtinės Karalystės ir Lietuvos  galiūnas susikūrė 2014 m. skalbimo mašinų mėtymo varžybų metu. Ši socialinių tinklų paskyra yra labiausiai nukentėjusi nuo interneto sukčių atakų, tačiau nepaisant to, Žydrūnas Savickas vis tiek išlieka sekamiausiu žmogumi Lietuvoje.

Sportinė karjera
----------------

Žydrūnas Savickas laikomas visų laikų stipriausiu pasaulio žmogumi. Sportuoti pradėjo nuo 13 metų, siekdamas sutvirtinti raumenis bei suaktyvinti gyvenimo būdą. 1992 m. būdamas 16 metų, Joniškyje debiutavo pirmosiose galiūnų varžybose. 1994 m. pradėjo dalyvauti jėgos trikovės varžybose. 10 kartų tapo Lietuvos jėgos trikovės čempionu ir pagerino dešimtis Lietuvos rekordų.
Nuo 2003 m. Žydrūnas Savickas dominuoja pasaulio galiūnų varžybose. 13 kartų tapo pasaulio galiūnų čempionu, 8 kartus laimėjo *Arnold Strongman Classic* turnyrą ir pasiekė dešimtis pasaulio rekordų įvairiose rungtyse.

Sportiniai pasiekimai
---------------------

Žydrūnas Savickas šešis kartus iš eilės laimėjo stipriausio pasaulio žmogaus titulą. Triskart Europos ir penkiskart pasaulio čempionas ne tik tapo didžiosios dalies varžybų, kuriose jam teko dalyvauti, nugalėtoju, bet ir pagerino kelias dešimtis galiūnų sporto pasaulio rekordų.

#### Sportiniai pasiekimai Lietuvoje

* 7 kartus Lietuvos jėgos trikovės taurės laimėtojas (1994–2000);
* 10 kartų Lietuvos jėgos trikovės čempionas (1995–1997, 1999–2005);
* 14 kartų Lietuvos galiūnų čempionas (1998–2000, 2002, 2004–2012).

#### Sportiniai pasiekimai Europoje

* 3 kartus Europos jėgos trikovės vicečempionas (1999, 2000, 2001);
* 3 kartus Europos galiūnų čempionas (2005, 2010, 2013);
* Europos rąsto kėlimo čempionas (2009);
* „*Arnold Classic Europe*" nugalėtojas (2012).

#### Sportiniai pasiekimai pasaulyje

* Pasaulio jėgos trikovės vicečempionas (2000);
* Pasaulio galiūnų olimpiados vicečempionas (2001);
* 3 kartus Pasaulio galiūnų vicečempionas (2002-2004);
* 8 kartus pasaulinių „*Arnold Strongman Classic*" galiūnų varžybų nugalėtojas (2003–2008, 2014, 2016);
* Galiūnų super-serijos nugalėtojas (2004);
* 2 kartus pasaulio taurės laimėtojas (2004, 2012);
* 6 kartus pasaulio galiūnų čempionas (2005, 2006, 2009, 2010, 2012, 2014);
* 4 kartus pasaulio komandinio galiūnų čempionato nugalėtojas (2005–2008);
* 2 kartus pasaulio čempionų lygos nugalėtojas (2008, 2012);
* „Stiprausias žmogus žemėje" nugalėtojas (*FORTISSIMUS*, 2009).

Žydrūnas Savickas daugelį kartų dalyvavo pasaulio pirmenybėse. 2005 m. spalio 24 d. atstovavo Lietuvai komandinėse varžybose, kuriose taip pat dalyvavo Vidas Blekaitis, Saulius Brusokas ir Vilius Petrauskas.

### Rekordai

Per savo karjerą 191 cm ūgio ir 170 kg svorio Ž. Savickas yra pagerinęs virš 50 pasaulio rekordų. Jam priklauso daugiau nei 20 pasaulio rekordų.

#### Rekordai Lietuvoje

* 1994 m. būdamas 18 metų, jau antrose savo gyvenime jėgos trikovės varžybose Žydrūnas Savickas pagerino Lietuvos rekordą – tapo pirmuoju sportininku Lietuvoje, pritūpusiu su 400 kg sveriančia štanga, atkėlusiu 400 kg ir jėgos trikovės rungties bendrojoje įskaitoje surinkusiu net 1000 kg sumą.
* 2020 m. Lietuvoje vykusiose „*Static Monsters*" varžybose, Žydrūnas Savickas pagerino savo paties rekordą, atkeldamas 415 kg sveriančią štangą ir dvikovėje surinkęs 610 kg sumą. Tai nauji Lietuvos „*Static Monsters*" rekordai.

#### Rekordai pasaulyje

* 2006 m. JAV vykusiose varžybose pasiekė rekordą, iškeldamas 166 kg sveriančią „Apolono ašį" aštuonis kartus. 2012 m. vykusiame *„Arnold’s Strongman"* galiūnų turnyre Ž.Savickas pasiekė du naujus pasaulio rekordus, priklausančius jam pačiam: atkėlė 208 kg sveriančią „Apolono ašį" keturis kartus ir 506 kg sveriančią štangą su padangomis.
* 2013 m. Lietuvos konkurse „Metų automobilis 2014" Ž.Savickas per 32,9 sekundes patempė penkis metrus 12 standžiąja vilktimi sukabintų *„Nissan Note"* automobilių, kurių bendras svoris – 12 941 kilogramas. Sportininkui buvo įteiktas liudijimas, patvirtinantis pasiektą Gineso pasaulio rekordą.
* 2015 m. Brazilijoje vykusiame *„Arnold Classic Brasil"* galiūnų turnyre Žydrūnas Savickas iškėlė 228 kg sveriantį rąstą ir pagerino jam pačiam priklausantį planetos rekordą. Rąsto kėlimo pasaulio rekordą sportininkas gerino net 16 kartų ir iki 2020 m. jis vis dar priklauso lietuviui.
* 2016 m. lietuvis 6 kartus pakėlė 150 kg sveriantį rąstą per vieną minutę. Sportininkas oficialiai buvo pripažintas naujo Gineso pasaulio rekordo savininku.
* 2017 m. Ž. Savickas pasiekė unikalų pasaulio rekordą – jam pavyko 46 kg sveriančią skalbyklę nusviesti 4,13 metro.

Kontraversijos ir politinės pažiūros
------------------------------------

Žydrūnas Savickas yra aršus tradicinės šeimos šalininkas, propaguojantis homofobines pažiūras. Prijaučia Lietuvos Šeimų Sąjūdžio aktyvistams.

2022 m. sausio 13 d. Laisvės gynėjų dieną, Lietuvos Šeimų Sąjūdžio organizuojamame proteste Ž.Savickas pasirodė kaip aktyvus protesto dalyvis, pozavo prieš kameras laikydamas vėliavą. Ž.Savicko kraštiečiai ir kolegos pasisakė esą įskaudinti, kadangi sportininkas dalyvaudamas proteste pasityčiojo iš Sausio 13-osios aukų. Dėl savo veiksmų protesto metu biržiečiai iškėlė klausimą, kad reikėtų atimti iš sportininko garbės piliečio vardą.

COVID-19 pandemijos metu 2022 m. Ž.Savickas taip pat parodė propaguojantis antivakseriškas pažiūras, pasisakantis prieš rekomenduojamą skiepijimą, nors, ironiškai, 2019 m. yra buvęs reklaminiu veidu "Rinkis Gyvenimą" socialinės akcijos metu, kai buvo akcentuojama skiepų svarba. Ž.Savickas teigė, jog COVID-19 vakcina "nėra tikra vakcina", nevengė dalintis sąmokslo teorijomis, pandemijos metu dalyvavo susibūrime įteikiant peticiją LR Prezidentui Gitanui Nausėdai dėl Galimybių Paso stabdymo. Ž.Savickas dalinasi pažiūromis su judėjimu "QAnon" - protestus prieš karantino ribojimus "Telegram" ir "Facebook" tinkluose koordinuoja su "QAnon" susijusios grupės, įskaitant grupę, kurią moderavo šarlatanizmu (hipnoterapija) užsiimantis Marius Gabrilavičius-Maksimalietis ir pats Ž.Savickas.

2022 m. sportininkas taip pat sulaukė visuomenės pasmerkimo, kai pasirodė nuotrauka, kurioje jis pozuoja su sportininkais Mikhail Koklyaev ir Elbrus Nigmatullin, kurioje pozuojantys vyrai šypsosi dėvėdami kepures su Sovietų Sąjungos simboliu - raudona žvaigžde bei kūju ir plaktuku.

Įvertinimas
-----------

* „Populiariausias Lietuvos sportininkas" (laikraštis *„Sportas"*, 2005);
* „Metų sportininkas" („Vaikų balsas", 2006 ir 2008m.);
* Tris kartus metų „Geriausias Lietuvos sportininkas" (Lietuvos Neoilmpinis komitetas (LNOK), 2006, 2008, 2009);
* „Geriausias pasaulio galiūnas" (organizacija *„FORTISSIMUS"*, 2009);
* „Stipriausias visų laikų žmogus" (žurnalas *„FLEX"*);
* Biržų rajono savivaldybės garbės pilietis (nuo 2011 m.).

Šaltiniai
---------

1. ↑  Zydrunas savickas's Lifestyle 2018 | World's Strongest Man 2018
2. ↑  Savicko Sporto Klubas, Rekvizitai.lt
3. ↑  Žydrūnas Savickas – žmogus iš geležies: apie sportininką, pasaulio galiūnų čempioną / Andrius Guginis. – Vilnius: Metafora, 2010. – 352 p.: iliustr. – ISBN 978–609-408-104-0
4. ↑  Susituokė galiūnas Savickas ir Vorobjovaitė
5. ↑  Žydrūnas Savickas su žmona Jurgita pasuko skirtingais keliais
6. ↑  Zydrunas Savickas BIG Z - YouTube
7. ↑  Žydrūnas Savickas BIG Z | Facebook
8. ↑  WSM Žydrūnas Savickas Big Z (@savickas\_bigz) • Instagram photos and videos
9. ↑  NEPATOGŪS KLAUSIMAI su Radistais
10. ↑  Biografija Archyvuota kopija 2019-09-11 iš Wayback Machine projekto.
11. ↑  Žydrūnas Savickas » Yra šalis
12. ↑  Lietuvos galiūnas Žydrūnas Savickas pasiekė du naujus pasaulio rekordus | Sportas | 15min.lt
13. ↑   Metų automobilis 2014: Ž. Savickas pasiekė Guinnesso rekordą!
14. ↑  Ž. Savicko galia ir rekordas pribloškė A. Schwarzeneggerį
15. ↑  Ž.Savickas nestabdo: Lietuvos galiūnas pagerino pasaulio rąsto kėlimo rekordą! | Sportas.lt
16. ↑  Pamatykite: Žydrūnas Savickas pasiekė unikalų pasaulio rekordą | Sportas | 15min.lt
17. ↑  Biržų miesto garbės piliečiai

Literatūra
----------

* Žydrūnas Savickas – žmogus iš geležies: apie sportininką, pasaulio galiūnų čempioną / Andrius Guginis. – Vilnius: Metafora, 2010. – 352 p.: iliustr. – ISBN 978–609-408-104-0

Nuorodos
--------

* Žydrūno Savicko tinklalapis Archyvuota kopija 2013-06-18 iš Wayback Machine projekto.
* Big Z sporto klubas, Žydrūno Savicko sporto klubas Archyvuota kopija 2020-11-26 iš Wayback Machine projekto.
* Zydrunas Savickas BIG Z
* Žydrūnas Savickas BIG Z | Facebook
* WSM Žydrūnas Savickas Big Z